‘วิไลลักษณ์’ซื้อสามารถคืน
เทเลคอมมาเลย์ขายหุ้นเกลี้ยงพันล้านมุ่งขยายธุรกิจให้ตรงเป้าหมายเร็วขึ้น
20 ส.ค. 2554

เทเลคอมมาเลย์ขายหุ้นเกลี้ยงพันล้านมุ่งขยายธุรกิจให้ตรงเป้าหมายเร็วขึ้น
กลุ่ม “วิไลลักษณ์” ควักเงินพันล้านบาทซื้อหุ้นสามารถคอร์ปอเรชั่นคืนจากเทเลคอมมาเลเซียทั้งหมด 18.9% 
 




นายเจริญรัฐ วิไลลักษณ์ และนายวัฒน์ชัย วิไลลักษณ์ ได้รายงานข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 22 ธ.ค.ที่ผ่านมา ได้ซื้อหุ้นบริษัท สามารถคอร์ปอเรชั่น (SAMART) คนละ 92,634,710 หุ้น ในราคาหุ้นละ 5.70 บาท รวมเป็นเงินทั้งสิ้น 1,056.03 ล้านบาท จนทำให้กลุ่มวิไลลักษณ์ถือหุ้น SAMART ทั้งหมด 512.24 ล้านหุ้น คิดเป็นสัดส่วน 53.12% ของทุนชำระแล้ว และได้รับผลการผ่อนผันจากสำนักงาน ก.ล.ต. ไม่ต้องทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์)
นายวัฒน์ชัย วิไลลักษณ์ กรรมการผู้จัดการใหญ่ บริษัท สามารถคอร์ปอเรชั่น ชี้แจงว่า ตัวเองและครอบครัวได้ตัดสินใจซื้อหุ้น SAMART คืนจากกลุ่ม AXIATA ซึ่งเดิมคือ เทเลคอมมาเลเซีย ทั้งหมด 185,269,420 หุ้น คิดเป็น 18.9% โดยไม่ส่งผลกระทบใดๆ ต่อความสัมพันธ์อันดีระหว่างกลุ่มสามารถและกลุ่ม AXIATA และขณะนี้ AXIATA ยังคงถือหุ้นในบริษัท สามารถ ไอโมบาย (SIM) จำนวน 24.4% และพร้อมที่จะให้ความร่วมมือในการแสวงหาโอกาสทางธุรกิจร่วมกันอย่างต่อเนื่อง
“AXIATA ขายหุ้น SAMART เพราะมีนโยบายมุ่งเน้นการขยายธุรกิจในธุรกิจหลัก คือ Mobile Communications Business ขณะที่ SAMART กำลังมีการขยายธุรกิจอย่างต่อเนื่อง เพื่อให้ครอบคลุมทางด้านเทคโนโลยีที่หลากหลาย ไม่จำกัดอยู่เฉพาะด้านสื่อสารหรือมือถือ เพื่อให้สอดคล้องไปกับวิสัยทัศน์ที่วางไว้ คือ การเป็นบริษัทเทคโนโลยีชั้นนำของไทย” นายวัฒน์ชัย กล่าว
สำหรับ AXIATA ที่เข้ามาลงทุนใน SAMART มาตั้งแต่ปี 2540 ไม่ได้เป็นเพียงแค่ผู้ถือหุ้น แต่เป็นพันธมิตรทางธุรกิจที่ดีเยี่ยม กว่า 10 ปีที่ผ่านมา บริษัทได้เรียนรู้และได้ประสบการณ์มากมายจากการทำงานร่วมกัน ซึ่งความสัมพันธ์จะไม่มีการเปลี่ยนแปลง และจะมีโครงการความร่วมมือทางธุรกิจตามมาอีกมากมาย
การถือหุ้นใหญ่ของกลุ่มวิไลลักษณ์ใน SAMART ก็จะมีความคล่องตัวในการขยายธุรกิจใหม่ๆ ทางด้านเทคโนโลยี เพื่อให้สอดคล้องกับวิสัยทัศน์ เช่น ธุรกิจทางด้านบริการสาธารณะและโครงการพื้นฐาน ซึ่งบริษัทมีความสนใจและเล็งเห็นถึงโอกาสการเติบโตทางธุรกิจที่ชัดเจน ทำให้เกิดผลดีต่อการดำเนินธุรกิจและผลตอบแทนสู่ผู้ถือหุ้น 
“ผมและครอบครัวได้ซื้อหุ้น SAMRT คืน เปรียบเสมือนการลงทุนระยะยาว และสะท้อนถึงความเชื่อมั่นที่มีต่ออนาคตการเติบโตทางธุรกิจของกลุ่มสามารถ” นายวัฒน์ชัย กล่าว 
ด้านการซื้อขายหุ้น SAMART เมื่อวันที่ 23 ธ.ค.ที่ผ่านมา ปรากฏว่านักลงทุนแห่ไล่ซื้อหุ้นในช่วงบ่าย เมื่อมีข่าวเรื่องกลุ่มวิไลลักษณ์ได้ซื้อหุ้นทั้งหมดคืนจาก AXIATA ส่งผลให้ราคาหุ้นดีดขึ้นแรงผิดปกติ และมาปิดที่ 8.30 บาท บวก 0.30 บาท หรือ 3.75% ด้วยมูลค่าการซื้อขายมากกว่า 114 ล้านบาท เพราะเก็งกันว่ากลุ่มวิไลลักษณ์ซื้อหุ้นคืนครั้งนี้ในราคาสูงกว่าราคาในตลาด จึงเข้าซื้อหุ้นเพื่อหวังเก็งกำไร 
อย่างไรก็ตาม ราคาหุ้น SAMART ที่กลุ่มวิไลลักษณ์ซื้อคืนเพียงหุ้นละ 5.70 บาท นับว่าต่ำกว่าราคาในตลาดล่าสุดถึงหุ้นละ 2.60 บาท หรือประมาณ 31.32% คาดว่าจะมีผลให้ราคาหุ้น SAMRT ปรับตัวลงแรงในวันที่ 24 ธ.ค.